Lene Espersen (KF), 2003-04-24:
Jeg vil da også gerne starte med at takke for debatten, som bl.a. har handlet om, hvad debatten handlede om.
Det kan man se på tavlen bagved.
Den har handlet om rekruttering til rockergrupper.
Hvis vi ser på de vedtagelser, som partierne har fremsat under debatten her i dag,
Det er meget tydeligt, hvor Kristeligt Folkeparti finder, at indsatsen skal prioriteres højere.
Kristeligt Folkeparti har valgt at sætte fokus på politiets ressourcer.
Når det gælder Socialdemokratiets, SF's og De Radikales forslag til vedtagelse, går det først og fremmest på en styrkelse af SSP-samarbejdet, boligområder osv. for at løse problemerne med rockergruppernes rekruttering.
Endelig er der i den sidste vedtagelse, som regeringspartierne og Dansk Folkeparti står bag, en bredere vifte af initiativer til lovgivningsmæssigt at forhindre rockerne i at udvide deres kriminelle aktiviteter.
Der er Rigspolitichefens og politimestrenes plan imod en intensivering af rockerne, der er en yderligere styrkelse af SSP-samarbejdet, der er undersøgelser af forbuddet i Tyskland, og endelig er der samarbejdet med Kommunernes Landsforening.
Jeg synes, det er godt, at der her er kommet nogle klare politiske bud på, hvordan vi kommer rockerproblemet til livs,
ikke mindst det problem, der er i, at rockerne udvider deres aktiviteter og derigennem også rekrutterer flere mennesker.
Jeg vil godt sige til hr. Morten Bødskov, der som ordfører for forespørgerne var den første, der havde ordet, og som efterlyste konkrete initiativer fra regeringen, at det måske ville have været formålstjenligt, hvis hr. Morten Bødskov havde lyttet til det indlæg, som jeg kom med på vegne af regeringen, frem for at tale med sine partifæller.
Så havde det i hvert fald været muligt for hr. Morten Bødskov at identificere otte initiativer, som jeg brugte min taletid på.
Men det kan hr. Morten Bødskov så gøre efterfølgende.
Jeg nævnte isoleret tre initiativer, som regeringen står bag.
Det er altså ikke Kommunernes Landsforening og alle mulige andre, men regeringen, som står bag.
Det synes jeg ligesom bare skal med om ikke andet så af hensyn til de referater, der er af folketingsdebatten.
At påstå, at der ikke sker noget, eller at man ikke har nogen bud, er ganske enkelt forkert, men det kræver jo, at man lytter efter.
Den arbejder med en generel forebyggende indsats; den arbejder med særligt forebyggende initiativer; den arbejder med yderligere sanktionsvalg over for unge lovovertrædere; den arbejder med socialpædagogiske foranstaltninger over for unge lovovertrædere.
Jeg hørte faktisk, og det kan jeg også se ud af den pressemeddelelse, som dannede grundlag for hr. Morten
Bødskovs tale i dag, at der var nogle påstande om, at den var blevet syltet i Justitsministeriet i et halvt år.
Det var vist den slags formuleringer, som hr. Morten Bødskov kom med.
Det har jeg faktisk ikke noget kendskab til.
Den rapport blev offentliggjort den 12. marts 2003.
Det er, så vidt jeg
lige kan regne ud, omkring 6 uger siden.
Jeg tror, det er rigtigt, at rigspolitiet har haft rapporten, men på grund af EU-formandskab og travlhed, har man valgt først at offentliggøre den i forbindelse med den store konference, der var om emnet i DGI-byen.
Jeg kan oplyse over for hr. Morten Bødskov, at Justitsministeriet og mine folk i departementet først har haft kendskab til den rapport ganske kort tid før den konference.
Så det er ganske enkelt forkert at påstå, at Justitsministeriet skulle have syltet rapporten i et halvt år.
Det er rigtigt, at man i rapporten bl.a. anbefaler, at der kunne ske en evaluering af SSP-samarbejdet, men en sådan evaluering er jo netop sket i samarbejde med Voldssekretariet, Narkotikarådet og Det Kriminalpræventive Råd, og det blev også sagt på konferencen.
Desuden har Flemming Balvig evalueret nærpolitiet; det var det andet, man pegede på.
Der kom en rapport i 2001.
Det har faktisk betydet, at man er begyndt at styrke SSP-samarbejdet og udvide en række tiltag.
Herudover har Det Kriminalpræventive Råd iværksat en konsulentordning, der indebærer, at kommunerne har mulighed for at få direkte konsulentbistand fra rådet til opbygning og tilrettelæggelsen af det lokale SSP-samarbejde.
For så vidt angår nærpolitiet, har Rigspolitichefen tilkendegivet i tilknytning til konferencen, at man vil styrke nærpolitiindsatsen med henblik på at bekæmpe den grupperelaterede kriminalitet.
Så så meget om den rapport.
Der er ikke noget, der bliver syltet.
Der bliver arbejdet videre med tingene, men det kræver, at man lytter efter, når tingene bliver sagt.
Så vil jeg sige til fru Birthe Rønn Hornbech: Tusind tak
for bemærkningerne, naturligvis ikke mindst til regeringens initiativer, men jeg deler sådan set det holdningsmæssige i det her.
Jeg synes ikke, man skal gøre diskussionen om rekruttering til rockermiljø til en debat, om der er ofre i det danske samfund, som skal indkapsles i en masse ordninger.
Jeg synes, det er vigtigt, at der er forebyggende tiltag, at man i lokalsamfundet tager et ansvar, men det er mindst lige så vigtigt, som også flere andre ordførere har været inde på, at vi sikrer, at politiet har de redskaber, der er til rådighed til at bekæmpe rockerne, så man ved, der er en meget stor risiko, såfremt man begiver sig ind i rockermiljøet.
Hr. Per Dalgaard vil jeg også gerne takke for ordene og også for de rosende ord, der var om det forebyggende arbejde, for jeg er sådan set enig i, at det også er meget væsentligt.
Til fru Anne Baastrup, som igen talte om virkemidler og om de store problemer, der er: Jamen jeg indrømmer da bestemt, at der nok er en politisk uenighed her i Folketinget om, hvordan man skal prioritere de enkelte områder, også rent økonomisk.
Men jeg synes måske, at debatten i dag har været lidt for firkantet og har trukket grænserne lidt for hårdt op, for det kunne næsten lyde, som om flere af ordførerne, herunder også fru Anne Baastrup, nærmest påstod, at der ikke mere var noget SSP-samarbejde eller der ikke var velfungerende initiativer.
Retsudvalget fik for meget kort tid siden oversendt
Rigspolitichefens vurdering og redegørelse vedrørende status for den intensiverede indsats mod rockerkriminaliteten.
Af den fremgår det faktisk, hvis man ser på det politiregion for politiregion, at vi alle steder i landet allerede har iværksat masser af gode initiativer, også i SSP-regi.
Det vil man altså kunne se ud af den rapport.
Så jeg synes, det er lidt forkert, hvis man forsøger at give et billede af, at der ikke sker noget.
Tværtimod er det min opfattelse, at det sidste års tid, hvor kampen mod rockerne er blevet intensiveret ikke mindst takket være fagbevægelse, mange aktive borgmestre og selvfølgelig også politiet, har medført en meget stor interesse fra borgerne for indsatsen for at få stoppet rekrutteringen til rockerne over en bred front.
Jeg synes faktisk også, det er værd at få understreget, at mange politiregioner - jeg kunne pege på politiregion 2 - er kommet så langt, at de har lavet hvidbøger og drejebøger til brug for andre kommuner om, hvad det er for unge mennesker, der bliver tiltrukket af rockermiljøet, hvad det er for en adfærd, der udspiller sig, og hvordan man kan se, at de er ved at begive sig ind i noget, der er noget skidt - det, de kalder risikoungdom.
Man kan oprette anonyme telefonlinjer osv., osv.
Der er masser af gode initiativer.
Jeg synes, det er lidt synd for debatten i dag, at det meget kommer til at handle om mere økonomi og ikke så meget om masser af det spændende arbejde, der allerede er i gang.
Til fru Line Barfod, der sådan lidt retorisk indledte med at spørge, om rockerne nu virkelig er det største problem i Danmark, må jeg sige, at det er det største kriminalitetsproblem, der eksisterer.
Det er der sådan set ikke rigtig nogen tvivl om.
De står bag en meget, meget stor del af den organiserede kriminalitet, der bliver begået i Danmark.
Det er selvfølgelig også derfor, at der er så mange
i Folketinget, der er optaget af at gøre, hvad vi kan for at bekæmpe den form for organiserede kriminelle.
Afslutningsvis må jeg sige, at på trods af uenigheden er jeg glad for, at vi har haft debatten.
Det vil jeg gerne takke Socialdemokratiet for, det synes jeg er prisværdigt.
Om ikke andet så får vi jo rig mulighed for at diskutere tingene videre under første behandling af det lovforslag, der netop er fremsat.